Laida

Laida Bizkaiko hondartza da, Ibarrangeluko udalerrian kokatua.

Ezaugarriak 
Ibarrangelura doan   BI-3234  errepidearen parean dago. Mundakako itsasadarraren eskuinaldean, bokalaren ondoan. Dunek osaturiko hondartza, bi gune desberdintzen dira, barrualdeko gunean, olatuak txikiak dira, eta itsasadar barneko korronteak dira nagusi, eta kanpoaldeko gunean olatuak dira nagusi. Guztira 812 metroko zabalera dauka. Itsasbehera denean, 59.190 m2-ko azalera dauka eta 38.189 m2-ko azalera itsasgora denean. Itsasbehera denean, Euskal Herriko hondartzarik zabalenetakoa da.

Arriskugarritasun ertaina dauka, arriskugarritasun hori nabarmena da itsasgora izaten denean, izan ere, marea oso azkar jaisten da baina baita oso arin igo ere. Uraren kalitatea ona da, azken urteetan osasunbidearen alorrean eginiko obrek itsasadarraren uren egoera hobetu dute. Uraren egoera betiere hobea da itsasoko gunean, itsasadar barruko gunean baino. Hondartzara joaten den batez besteko jende kopurua handia da. Gernikako herrira doan Bizkaibus zerbitzua dago ekainetik irailera, ordu erdiro ateratzen dira autobusak Gernikako geltokitik Ibarrangelu edo Elantxobe helmuga dutela, Laida eta Lagako hondartzak zeharkatuz.

Hondartzaren azalera asko handitu da azken hamarkadan. Muruetako ontzioletan eginiko itsasontziak itsasoratzeko itsasadarrari egiten zaizkion dragaketek hare asko pilatu dute Laidan.

Jakingarriak 

Mundaka eta Toñako hondartza batzen dituen ferry zerbitzua dago udan. Zerbitzu hau, eguraldi ona dagoen egunetan bakarrik egoten da eskuragarri. Barkua hondartzaren hego-mendebaldeko gunean hartzen da, dena dela, mareen araberakoa izaten da. Horrez gain, kanoen alokairua posiblea da, itsasadarretik barrena ibili eta Urdaibaiko pasaiaz gozatu ahal izateko.

1940ko hamarkadan, ekaitz handi batek hondartzak zituen duna naturalak desegin egin zituen. 2000. urtetik aurrera, Bizkaiko Foru Aldundiak, eta Europar erakundeek lagunduriko proiektu baten bitartez, dunak berreskuratzen joan da, gaur egungo egoerara ailegatuz. Proiektu honek kritika ugari jasan ditu, izan ere, dunen berreskuratzearekin batera, eta hondartzaren zabalera handitu den heinean, Mundakako ezker olatu famatuari eragin zitzaion. Dena den, natura pixkanaka bere onera etorri da eta gaur egun ezker olatua erabat berreskuratu dela esan liteke.

Hondartzaren ondoan kanpin bat dago Arketako Kanpinga, Ibarrangelu eta Gautegiz-Arteaga udalerrien mugan kokatua. Kanpina eta hondartza batzen dituen paseo bat eraiki berri da orain dela urte gutxi.

Dunetako landaredia

Ikus, gainera 
 Antzoras
 Laga

Kanpo estekak 

  Hondartzari buruzko informazioa Bizkaiko Foru Aldundiaren webgunean.

Bizkaiko hondartzak
Ibarrangeluko geografia